Veľké privilégium Ľudovíta Veľkého pre mesto Košice

Veľké privilégium Ľudovíta Veľkého pre mesto Košice bolo udelené 28. júna 1347. 

Uhorský kráľ Ľudovít I. nastúpil na trón v roku 1342. Košice sa tešili jeho mimoriadnej priazni. Počas jeho vlády im boli priznané mnohé hospodárske a právne privilégiá, ktoré z nich urobili prekvitajúcu stredovekú metropolu. Jedinečným vyjadrením váženosti košického mešťanstva v očiach kráľovského dvora bolo vydanie erbovej listiny v roku 1369. Erb Košíc je tak najstaršie písomne doloženým mestským erbom v Európe.

Už v roku 1342 kráľ rozšíril právnu pôsobnosť košického sudcu - richtára - na prípady, ktoré dovtedy patrili pod kráľovskú kompetenciu. V roku 1347 kráľ udelil Košiciam veľké privilégiá, ktoré povýšili mesto na druhé miesto v hodnostnom poradí kráľovských miest hneď po hlavnom meste Budín s rovnakými právami. Obsiahla listina vymenúva tieto výhody:

 oslobodenie od platenia desiatku od vlastných viníc
 oslobodenie od zaobstarania nocľahu pre kráľovskú posádku
 právo slobodnej voľby farára
 potvrdenie slobodnej voľby richtára vo funkcii na jeden rok
 potvrdenie práva skladu a každodenného trhu
 právo na dva krajinské trhy po 14 dní
 palatín nemá právo košických mešťanov súdiť a nútiť k zabezpečeniu ubytovania
 košický mešťan nemohol byť odsúdený na súboj
 košický mešťan môže byť súdený svedectvom iba rovnako slobodného občana
 košickí mešťan sa zaväzuje k účasti na verejnoprospešných prácach
 ak sa košický mešťan dopustí prehrešku a utečie z mesta, jeho majetok má poslúžiť poškodeným, zvyšok na budovanie hradieb
 ak košický mešťan nemá dedičov, jeho majetok z jednej tretiny prepadá ako almužna, dve tretiny v prospech budovania hradieb
 nehnuteľnosti sa môžu predávať cudzincom iba ak je ochotný stať sa trvalým obyvateľom Košíc
 ak sa zakúpi nehnuteľnosť a do roka kúpa nebude napadnutá, môže sa nehnuteľnosť pokojne využívať
 nikto nemôže zbaviť delikventa jeho majetku, po jeho potrestaní zostáva majetok manželke, rodine alebo príbuzným

28. júla 1347 bolo privilégium doplnené dodatkami:

 do Turíc sa smie v meste predávať víno iba z košických viníc
 ak sa košický mešťan prehrešil mimo mesta, súdiť ho má aj tak košický richtár
 ak sa košický mešťan prehrešil voči šľachticovi a košický richtár ho odmietne súdiť, takýto prípad má ísť pred kráľa
 bez vedomia košického richtára a prísažných (senátorov) nemôže cudzinec kúpiť v meste alebo na predmestí nehnuteľnosť 
 na košickom území chytení zločinci sú súdení košickým richtárom a prísažnými
 takého delikventa nemôže ochraňovať ani šľachtic

Zdroj 
 

Dejiny Košíc